Carta astral
A **astroloxía** é unha disciplina, considerada pseudociencia polo consenso académico, na que a partir da posición aparente dos astros e do seu movemento se intenta comprender e descodificar a realidade toda e particularmente a existencia humana na Terra. Durante a Antigüidade e ata o Renacemento a astroloxía e a astronomía adoitaron designar o mesmo tipo de estudo.

Historia e características
--------------------------

A palabra astroloxía provén do grego *αστρολογία*, de άστρον (ástron), ‘estrela’ e λόγος (logos) ‘palabra, estudo’, ou sexa, o estudo das estrelas e dos ceos.

Desenvolvéronse en diversas épocas e ámbitos culturais, como testemuñan as primeiras escrituras desde Sumeria, Exipto antigo e a China imperial ata o continente americano, distintos sistemas de observación e interpretación que tiñan en común a certeza dun nexo entre a posición e o movemento dos corpos celestes e acontecementos constatables na Terra. As diferentes astroloxías acabaron construíndo cadanseus calendarios unidos ao universo simbólico e referencial no que se confunden a procura de patróns na natureza, especulacións místico-relixiosas e a observación dos sucesos en relación ao percorrido dos planetas, das estrelas e mesmo de puntos abstractos no ceo calculados a partir do saber astronómico. O que se entende habitualmente por tradición astrolóxica -a que distingue doce signos do Zodíaco repartidos entre catro elementos e atribúe as súas cualidades aos planetas que os rexerían- afunde as raíces na antiga Mesopotamia e, a través das achegas de determinadas filosofías e especulacións helenísticas, romanas, árabes e hindús, configura un tronco común ás distintas propostas (astroloxía andalusí, védica, renacentista, psicolóxica etc.). A máxima autoridade desa tradición foi, durante séculos, Tolomeo. 

Aínda que o tópico vulgar relacionou a astroloxía, xa ben antes da época romana, con teorías e prácticas de tipo preditivo, un groso continxente das especulacións que se tiñan por irrefutables -en campos como a protomedicina, a agricultura ou a meteoroloxía, entre moitos máis- baseábase na tradición astrolóxica. Case indisolublemente unida ás outras disciplinas con forte contido esotérico coma a alquimia, a astroloxía nunca cesou de se actualizar nin de ser fonte de polémicas e viuse progresivamente cuestionada a partir das hostilidades da Igrexa na Idade Media ata o triunfo do racionalismo no século XVIII, o cal non impediu que ao longo das épocas personalidades da ciencia (Newton, Kepler), da filosofía e da literatura (Roger Bacon, Goethe, Ted Hughes) ou da psicoloxía (C. J. Jung) defendesen a súa validez. 

O descrédito contemporáneo desta disciplina vese reforzado pola ausencia de métodos e prácticas científicas na maioría da literatura astrolóxica, pero un importante volume de producións culturais (que abranguería desde a arte prehistórica ata varias das obras referenciais das Humanidades en Occidente e Oriente) resulta incomprensible sen algún coñecemento básico de astroloxía.

Notas
-----

1. ↑  "Astronomía sumeria, la más antigua que se conoce". *OKDIARIO* (en castelán). 2018-08-11. Consultado o 2019-05-22.
2. 1 2 3 4  von Stuckrad, Kocku (2005). *Astrología: Una historia desde los inicios hasta nuestros días*. Herder. ISBN 84-254-2382-1.
3. ↑  "AGRICULTURA - HISTORIA: Las nuevas civilizaciones agrícolas - 9ª parte". *natureduca.com*. Consultado o 2019-05-22.
4. ↑  "Los mayas y sus avanzadas observaciones de Venus". *www.nationalgeographic.com.es* (en castelán). 2016-08-17. Arquivado dende o orixinal o 01 de abril de 2019. Consultado o 2019-05-22.
5. ↑  Cornelius, Geoffrey (1998). *Manual de los cielos y sus mitos*. Blume. ISBN 84-8076-254-3.
6. ↑  Pottenger Dobyns, Zipporah (1986). *El libro de los nodos*. Sirio. ISBN 84-86221-23-4.
7. ↑  Cumont, Franz (1989). *Astrología y religión en el mundo grecorromano*. Edicomunicación. ISBN 84-7672-227-3.
8. 1 2  Mariño Ferro, Xosé Ramón (1989). *La Llave de la Astrología*. Edicomunicación. ISBN 84-7672-226-5.
9. 1 2  Tester, Jim (1990). *Historia de la astrología occidental*. Siglo XXI. ISBN 968-23-1544-1.
10. ↑  Durán Guardeño, Antonio J. (2012). "Newton". *National Geographic*. Ed. Especial. ISSN 1576-8880.
11. ↑  Jung, Carl Gustav (2005). *Psicología y Alquimia*. Trotta. ISBN 978-84-8164-704-4.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Astroloxía Modificar a ligazón no Wikidata*** |

### Ligazóns externas

* Dicionario escéptico da astroloxía Arquivado 22 de febreiro de 2009 en Wayback Machine. *(en francés)*

|  |  |
| --- | --- |
| Control de autoridades | 
* Wd: Q34362
* AAT: 300054589
* BNCF: 1257
* BNF: 13318456z
* BRE: 1835991
* GEC: 0081528
* GND: 4003305-3
* HDS: 008254
* JSTOR: astrology
* LCCN: sh85008893
* MAG: 194078274
* NDL: 00570750
* NKC: ph114086
* Orthodox Encyclopedia: 76752
* PSH: 7959
* Treccani: astrologia

 |

|  |  |
| --- | --- |
| Identificadores | 
* MeSH: D001255

 |